title: Decizia (UE) 2017/1392 Comisiei din 25 iulie 2017 de modificare a Deciziei 2014/350/UE de stabilire a criteriilor ecologice de acordare a etichetei ecologice a UE pentru produse textile [notificată cu numărul C(2017) 5069] (Text cu relevanță pentru SEE. )

text:
                  27.7.2017

                  RO

                  Jurnalul Oficial al Uniunii Europene

                  L 195/36

            DECIZIA (UE) 2017/1392 COMISIEI
      din 25 iulie 2017
      de modificare a Deciziei 2014/350/UE de stabilire a criteriilor ecologice de acordare a etichetei ecologice a UE pentru produse textile

            [notificată cu numărul C(2017) 5069]

      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
      după consultarea Comitetului pentru etichetare ecologică al Uniunii Europene,
      întrucât:

                  (1)

                  În urma notificării Comisiei și a unor state membre, de către experți tehnici, cu privire la necesitatea unei clarificări la articolul 1 alineatul (1) din Decizia 2014/350/UE a Comisiei (2), este necesar să se precizeze mai în detaliu tipurile de fibre textile cărora li se aplică criteriile ecologice și să se sprijine posibilitatea de a eticheta produsele textile intermediare.

                  (2)

                  Este necesară îmbunătățirea formulării secțiunii 1 „Criterii privind fibrele textile” și a criteriului 1 din anexa la Decizia 2014/350/UE, cu scopul de a se clarifica excepțiile aplicabile în cazul utilizării de fibre reciclate sau fibre de bumbac ecologic, precum și modalitatea de calcul al procentajului de bumbac prevăzut la criteriile 1(a) și 1(b). Pe baza discuțiilor purtate în cadrul reuniunilor Comitetului pentru etichetare ecologică al Uniunii Europene (CEEUE) și ale Forumului organismelor competente, care au avut loc în luna ianuarie 2016, este necesară armonizarea formulării utilizate în cerințele privind bumbacul ecologic, bumbacul obținut în conformitate cu principiile privind combaterea integrată a dăunătorilor (integrated pest management – IPM) și privind restricțiile referitoare la pesticide pentru grupele de produse „textile”, „încălțăminte” și „mobilier”, folosindu-se drept referință criteriile revizuite prevăzute în Decizia (UE) 2016/1332 a Comisiei (3) și în Decizia (UE) 2016/1349 a Comisiei (4). Pe baza discuțiilor purtate în cadrul reuniunii din luna noiembrie 2016 a CEEUE, este necesară limitarea cerinței de a nu se amesteca bumbac ecologic cu bumbac modificat genetic doar la acele produse pentru care se face o mențiune privind conținutul de bumbac ecologic în conformitate cu criteriul 28 din Decizia 2014/350/UE. De asemenea, ar trebui avută în vedere posibilitatea de a se permite introducerea, la criteriul 28 din Decizia 2014/350/UE, a unei mențiuni suplimentare referitoare la utilizarea bumbacului nemodificat genetic.

                  (3)

                  În urma notificării Comisiei și a unor state membre, de către experți tehnici, este necesară o clarificare în ceea ce privește instrucțiunile privind eșantionarea compozită pentru evaluarea și verificarea de la criteriul 3(a).

                  (4)

                  Din motive de claritate, este necesară îmbunătățirea formulării criteriului 13(b) din secțiunea 3 intitulată „Criterii privind substanțele chimice și procesele”, pentru a se asigura coerența cu procesul de identificare și de stabilire a listei substanțelor candidate la o eventuală includere în categoria „substanțe care prezintă motive de îngrijorare deosebită” (substances of very high concern – SVHC), astfel cum este prevăzut în Regulamentul (CE) nr. 1907/2006 al Parlamentului European și al Consiliului (5), precum și cu articolul 6 alineatul (7) din Regulamentul (CE) nr. 66/2010. De asemenea, formularea de la criteriul 14 ar trebui să fie revizuită pentru a se asigura coerența cu articolul 6 alineatul (6) din Regulamentul (CE) nr. 66/2010. În urma unei notificări a Comisiei, de către experți tehnici, este necesară o clarificare a criteriului 14 din Decizia 2014/350/UE, cu privire la situațiile în care se utilizează normele de stabilire a gradului de periculozitate aplicabile substanțelor și situațiile în care se utilizează normele aplicabile amestecurilor de substanțe. De asemenea, pe baza discuțiilor purtate în cadrul reuniunilor Forumului organismelor competente, este necesară armonizarea restricțiilor prevăzute la criteriul 14(b), la punctul (iv) din tabel, referitor la produsele hidrofuge și de protecție împotriva murdăriei și a petelor, precum și a cerințelor prevăzute în apendicele 1, cu criteriul și cerințele corespunzătoare utilizate în grupele de produse „încălțăminte” și „mobilier”, folosindu-se drept referință, pentru aceste două grupe de produse, criteriile revizuite pentru mobilier stabilite în Decizia (UE) 2016/1332 și cele pentru încălțăminte stabilite în Decizia (UE) 2016/1349, întrucât acestea au fost aprobate în luna ianuarie 2016 de către Comitetul de reglementare a etichetei ecologice (6). În ceea ce privește punctul (v) din tabel, referitor la Auxiliari, este necesar să se modifice și să se clarifice domeniul de aplicare a derogării și să se permită calcularea substanțelor reziduale în cadrul secțiunii dedicate evaluării și verificării. Este necesară, de asemenea, modificarea formulării din apendicele 1 la anexa la Decizia 2014/350/UE, astfel încât să se asigure coerența cu Regulamentul (UE) nr. 528/2012 al Parlamentului European și al Consiliului (7).

                  (5)

                  În urma notificării Comisiei de către membrii CEEUE și a discuțiilor din cadrul reuniunilor din 2016 ale Forumului organismelor competente, este necesară modificarea, în secțiunea (f) a apendicelui 1 la anexa la Decizia 2014/350/UE, a restricțiilor aplicabile tuturor etapelor de producție astfel încât să se includă detergenții în domeniul de aplicare a restricției, în vederea corectării încercării de referință pentru biodegradabilitatea anaerobă și a restrângerii domeniului de aplicare a restricției referitoare la detergenții și agenții tensioactivi neionici și cationici la cei clasificați drept periculoși pentru mediul acvatic în conformitate cu Regulamentul (CE) nr. 1272/2008 al Parlamentului European și al Consiliului (8).

                  (6)

                  În urma notificării Comisiei de către membrii CEEUE și a discuțiilor purtate în cadrul reuniunilor din 2016 ale Forumului organismelor competente, este necesară modificarea criteriilor 20 și 21 din secțiunea 4 intitulată „Criterii privind adecvarea pentru utilizare”, astfel încât să reflecte noile constatări de natură tehnică ale experților din statele membre.

                  (7)

                  Pe baza discuțiilor purtate în cadrul reuniunilor din 2015 și 2016 ale Forumului organismelor competente, precum și din rațiuni de coerență cu Directiva 2010/75/UE a Parlamentului European și a Consiliului (9), este necesar să se permită calcularea emisiilor atmosferice de compuși organici în partea referitoare la evaluare și verificare de la criteriul 16(b) din Decizia 2014/350/UE.

                  (8)

                  Pe baza discuțiilor din cadrul reuniunilor din 2015 și 2016 ale CEEUE și ale Forumului organismelor competente, este necesară armonizarea formulării utilizate în partea referitoare la evaluare și verificare de la criteriul 26 privind principiile și drepturile fundamentale la locul de muncă din Decizia 2014/350/UE cu formularea utilizată pentru grupul de produse „computere personale, computere de tip notebook și computere de tip tabletă”, folosindu-se drept referință Decizia (UE) 2016/1371 a Comisiei (10).

                  (9)

                  În urma discuțiilor purtate cu membrii CEEUE în anul 2016, este necesară prelungirea valabilității Deciziei 2014/350/UE, întrucât se preconizează că nivelul de ambiție în ceea ce privește mediul al criteriilor de acordare a etichetei ecologice prevăzute în această Decizie se va menține ridicat în comparație cu alte sisteme de etichetare. În plus, menținerea unui set constant de criterii pe o perioadă mai îndelungată va permite unui număr mai mare de solicitanți să realizeze îmbunătățirile și investițiile tehnice necesare în cadrul ciclului de inovare, în vederea obținerii etichetei ecologice a UE, și va permite pieței să răspundă, la rândul său, cu noi specificații pentru materiile prime și produsele textile intermediare.

                  (10)

                  Prin urmare, Decizia 2014/350/UE ar trebui modificată în consecință.

                  (11)

                  Măsurile prevăzute în prezenta decizie sunt conforme cu avizul Comitetului înființat în temeiul articolului 16 din Regulamentul (CE) nr. 66/2010,

            ADOPTĂ PREZENTA DECIZIE:
      Articolul 1
      Decizia 2014/350/UE se modifică după cum urmează:

                  1.

                  Considerentul 6 se elimină.

                  2.

                  La articolul 1 alineatul (1), literele (c), (d) și (e) se înlocuiesc cu următorul text:

                              „(c)

                              fibre textile, fire, țesături și fâșii tricotate: produse intermediare destinate utilizării în îmbrăcăminte și accesorii din materiale textile și în textile de interior, inclusiv țesături pentru tapițerii și pânză de saltele, înainte de aplicarea unei dubluri și a unor tratamente asociate cu produsul final;

                              (d)

                              elemente netextile: produse intermediare încorporate în îmbrăcăminte și accesorii din materiale textile și în textile de interior, inclusiv fermoare, nasturi și alte accesorii precum și membrane, straturi de acoperire și laminate;

                              (e)

                              produse pentru curățat: produse țesute sau nețesute, fabricate din fibre textile, pentru curățarea umedă sau uscată a suprafețelor și uscarea articolelor de bucătărie.”

                  3.

                  Articolul 6 se înlocuiește cu următorul text:
                  „Articolul 6
                  Criteriile și cerințele de evaluare aferente stabilite în anexă sunt valabile pentru o perioadă de 78 de luni de la data adoptării prezentei decizii.”

                  4.

                  Anexa se modifică în conformitate cu anexa la prezenta decizie.

            Articolul 2
      Prezenta decizie se adresează statelor membre.

         Adoptată la Bruxelles, 25 iulie 2017.

               Pentru Comisie

            Karmenu VELLA

               Membru al Comisiei

         (1)  JO L 27, 30.1.2010, p. 1.

         (2)  Decizia 2014/350/UE a Comisiei din 5 iunie 2014 de stabilire a criteriilor ecologice de acordare a etichetei ecologice a UE pentru produsele textile (JO L 174, 13.6.2014, p. 45).

         (3)  Decizia (UE) 2016/1332 a Comisiei din 28 iulie 2016 de stabilire a criteriilor ecologice de acordare a etichetei ecologice a UE pentru mobilier (JO L 210, 4.8.2016, p. 100).

         (4)  Salvează Decizia (UE) 2016/1349 a Comisiei din 5 august 2016 de stabilire a criteriilor ecologice de acordare a etichetei ecologice a UE pentru încălțăminte (JO L 214, 9.8.2016, p. 16).

         (5)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

         (6)  Regulamentul (CE) nr. 66/2010, articolul 16.

         (7)  Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).

         (8)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

         (9)  Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) (JO L 334, 17.12.2010, p. 17).

         (10)  Decizia (UE) 2016/1371 a Comisiei din 10 august 2016 de stabilire a criteriilor ecologice de acordare a etichetei ecologice a UE pentru computere personale, computere de tip notebook și computere de tip tabletă (JO L 217, 12.8.2016, p. 9).

         ANEXĂ
         Anexa la Decizia 2014/350/UE se modifică după cum urmează:

                     1.

                     Secțiunea „1. Criterii privind fibrele textile” se modifică după cum urmează:

                                 (a)

                                 al doilea paragraf se înlocuiește cu textul următor:
                                 „Orice tip de fibre, inclusiv cele enumerate mai sus, pot fi utilizate fără a fi nevoie să îndeplinească criteriile privind fibrele textile dacă acestea constituie mai puțin de 5 % din greutatea totală a produsului sau dacă acestea constituie căptușeala sau dublura. Cu excepția poliamidei și a poliesterului, criteriile privind fibrele textile nu trebuie îndeplinite în următoarele cazuri:

                                             (i)

                                             de întregul produs, dacă fibrele conțin material reciclat care, în total, reprezintă cel puțin 70 % din greutatea totală a fibrelor produsului;

                                             (ii)

                                             de fibrele individuale care fac parte din produsul cu etichetă ecologică, în cazul în care tipul de fibră are un conținut de material reciclat de cel puțin 70 % din greutate.

                                       În vederea calculării procentajului de bumbac dintr-un produs care trebuie să respecte criteriul 1(a) sau 1(b), conținutul de fibre de bumbac reciclate se deduce din procentajele minime obligatorii, cu excepția articolelor de îmbrăcăminte pentru copii cu vârsta sub 3 ani.”;

                                 (b)

                                 criteriul 1 se modifică după cum urmează:

                                             (i)

                                             a doua și a treia liniuță se înlocuiesc cu următorul text:

                                                         „—

                                                         numai în cazul în care se face o mențiune referitoare la bumbac ecologic în conformitate cu criteriul 28, pentru standardul de producție 1(a), tot bumbacul convențional și bumbacul IPM care este amestecat cu bumbac ecologic trebuie să provină din soiuri nemodificate genetic;

                                                         —

                                                         pentru a calcula procentajul de bumbac dintr-un produs care trebuie să respecte criteriul 1(b), tot conținutul de fibră de bumbac ecologic se deduce din procentajul minim obligatoriu;

                                                         —

                                                         tot bumbacul ecologic și bumbacul IPM trebuie să fie pe deplin trasabil în conformitate cu criteriul 1(d), verificarea acceptată putând fi efectuată pe baza volumului anual de bumbac achiziționat sau a conținutului produsului finit;”;

                                             (ii)

                                             la criteriul 1(a), al patrulea paragraf se înlocuiește cu următorul text:
                                             „Pentru bumbacul convențional și bumbacul IPM care este amestecat cu bumbac ecologic, se acceptă drept dovadă a conformității un test calitativ de depistare a modificărilor genetice obișnuite, care este efectuat în conformitate cu metodele de referință ale UE pentru analizarea OMG (*1) și care indică un rezultat fără OMG-uri. Încercările se efectuează pe eșantioane de bumbac brut din fiecare țară de origine și înainte de aplicarea oricărui tratament umed. Certificarea bumbacului IPM prin intermediu unor sisteme care interzic utilizarea bumbacului modificat genetic este acceptată ca dovadă de conformitate.

                                                (*1)  Comisia Europeană, European Union Reference Laboratory for GM Food and Feed – Qualitative GMO detection PCR methods (Laboratorul de referință al Uniunii Europene pentru alimente și furaje modificate genetic – Metode PCR calitative de detectare a OMG-urilor), http://gmo-crl.jrc.ec.europa.eu/gmomethods/.”;"

                                             (iii)

                                             criteriul 1(b) se modifică după cum urmează:

                                                         —

                                                         a doua teză din al treilea paragraf se înlocuiește cu următorul text:

                                                            „Verificarea trebuie să fie furnizată fie o dată pe an pentru fiecare țară de origine, fie pe baza unor certificări pentru tot bumbacul IPM achiziționat pentru a fabrica produsul.”;

                                                         —

                                                         al cincilea paragraf se elimină.

                                             (iv)

                                             la criteriul 1(c), al doilea și al treilea paragraf se înlocuiesc cu următorul text:
                                             „aldicarb, aldrin, camfeclor (toxafen), captafol, clordan, 2,4,5-T, clordimeform, cipermetrin, DDT, dieldrin, dinoseb și sărurile sale, endosulfan, endrin, heptaclor, hexaclorbenzen, hexaclorciclohexan (izomeri totali), metamidofos, metilparation, monocrotofos, neonicotinoide (clotianidin, imidacloprid, tiametoxam), paration, pentaclorfenol.
                                             Suma totală a pesticidelor enumerate detectate la încercarea bumbacului nu trebuie să depășească 0,5 ppm.”;

                                             (v)

                                             la criteriul 1(d), punctele (i) și (ii) de la al doilea paragraf se înlocuiesc cu următorul text:

                                                         „(i)

                                                         pe bază anuală: se furnizează evidențe ale tranzacțiilor și/sau facturi, care să documenteze cantitatea de bumbac cumpărată anual de la fermieri sau de la grupuri de producători și/sau greutatea totală a bumbacului certificat, până în etapa de producție a materialului crud;

                                                         (ii)

                                                         pe baza produsului finit: se furnizează documentația corespunzătoare cantității de bumbac utilizate în fiecare produs finit începând cu etapa de filare și/sau de producție a țesăturilor. Toate documentele trebuie să indice organismul de control sau entitatea care certifică diferitele tipuri de bumbac.”;

                                             (vi)

                                             la criteriul 3(a), al treilea și al patrulea paragraf se înlocuiesc cu următorul text:
                                             „Evaluare și verificare: solicitantul trebuie să furnizeze fie documentația indicată anterior, fie rapoarte de încercare, folosind următoarea metodă de încercare: IWTO draft test method 59. Încercarea ar trebui efectuată asupra loturilor fermierilor sau loturilor de vânzare de lână brută, în funcție de țara de origine (în cazul loturilor mixte) și înainte de orice prelucrare umedă. Pentru fiecare lot de prelucrare se supune încercării cel puțin un eșantion compozit provenind din mai multe loturi ale fermierilor sau mai multe loturi de vânzare din fiecare țară de origine. Un eșantion compozit ar trebui să fie constituit:

                                                         (i)

                                                         fie din fibre de lână prelevate din cel puțin 10 loturi ale fermierilor sau loturi de vânzare selectate aleatoriu (în funcție de țara de origine), în cazul în care lotul de prelucrare cuprinde mai mult de 10 loturi de vânzare pentru respectiva țară de origine;

                                                         (ii)

                                                         fie dintr-un eșantion pentru fiecare lot de vânzare sau fiecare lot al fermierilor (se reține numărul cel mai mic) din cadrul lotului de prelucrare, în cazul în care lotul de prelucrare cuprinde mai puțin de 10 loturi de vânzare pentru respectiva țară de origine.

                                                   Ca alternativă, se pot prezenta rapoarte de încercare pentru toate loturile fermierilor sau loturile de vânzare cuprinse într-un lot de prelucrare.
                                             În cazul în care se aplică o derogare, solicitantul trebuie să furnizeze dovezi care să confirme configurația instalației de spălare, precum și rapoarte de încercare în laborator care să demonstreze eliminarea ectoparaziticidelor care pot fi prezente în reziduurile și nămolurile rezultate în urma spălării.”

                     2.

                     La secțiunea „3. Criterii privind substanțele chimice și procesele”:

                                 (a)

                                 la criteriul 13(b), primul paragraf se înlocuiește cu următorul text:
                                 „Cu excepția cazului în care există o derogare specifică, produsul finit, inclusiv orice componente sau accesorii ale acestuia, nu trebuie să conțină substanțe care îndeplinesc următoarele condiții:

                                             (i)

                                             îndeplinesc criteriile de la articolul 57 din Regulamentul (CE) nr. 1907/2006;

                                             (ii)

                                             au fost identificate în conformitate cu procedura descrisă la articolul 59 alineatul (1) din Regulamentul (CE) nr. 1907/2006, care stabilește lista substanțelor candidate spre a fi considerate substanțe care prezintă motive de îngrijorare deosebită.

                                       Această cerință se aplică substanțelor utilizate pentru a conferi anumite funcții produsului finit, precum și substanțelor care au fost utilizate în mod intenționat în formule de producție.
                                 Nu se acordă derogări privind substanțele care prezintă motive de îngrijorare deosebită și care sunt prezente într-un articol textil sau în orice parte omogenă a unui articol textil, în concentrații mai mari de 0,10 % (greutate/greutate).”;

                                 (b)

                                 criteriul 14 se modifică după cum urmează:

                                             (i)

                                             titlul și primul paragraf se înlocuiesc cu următorul text:

                                                „Criteriul 14. Înlocuirea substanțelor și amestecurilor periculoase utilizate pentru vopsire, imprimare și apretură

                                             Substanțele și amestecurile aplicate pe țesături și fâșii tricotate în cursul proceselor de vopsire, imprimare și apretură care rămân pe produsul finit și, în conformitate cu Regulamentul (CE) nr. 1272/2008 al Parlamentului European și al Consiliului (*2), îndeplinesc criteriile pentru includerea în clasele de pericol sau atribuirea frazelor de risc indicate în tabelul 5 nu trebuie utilizate decât în cazul în care fac obiectul unei derogări specifice. Aceste restricții se aplică, de asemenea, substanțelor funcționale încorporate în fibre sintetice și fibre celulozice artificiale în cursul producției acestora. Acest criteriu se aplică substanțelor chimice utilizate în producție, în forma în care sunt aplicate pe produsul în cauză, fie ca substanțe simple sau ca amestecuri.

                                                (*2)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).”;"

                                             (ii)

                                             la criteriul 14(b), tabelul 6 se modifică după cum urmează:

                                                         —

                                                         rândul al șaselea: „(iv) Produse hidrofuge și de protecție împotriva murdăriei și a petelor” se înlocuiește cu următorul text:

                                                                                „(iv)

                                                                                Produse hidrofuge și de protecție împotriva murdăriei și a petelor

                                                                        H413

                                                                        Agentul de protecție și produșii săi de degradare trebuie să îndeplinească una din următoarele condiții:

                                                                                —

                                                                                să fie ușor biodegradabili și/sau inerent biodegradabili; sau

                                                                                —

                                                                                să nu fie bioacumulativi în mediul acvatic, inclusiv în sedimentele acvatice.
                                                                                Produsul trebuie să îndeplinească cerințele de durabilitate a funcției (a se vedea criteriul 25).”;

                                                         —

                                                         al optulea rând „(v) Auxiliari” se înlocuiește cu următorul text:

                                                                                „(v)

                                                                                Auxiliari, inclusiv:

                                                                                acceleratori,

                                                                                agenți de egalizare,

                                                                                dispersanți,

                                                                                agenți tensioactivi,

                                                                                agenți de îngroșare,

                                                                                lianți.

                                                                        H301, H311, H331, H371, H373, H317 (1B), H334, H411, H412, H413, EUH070,

                                                                        Rețetele trebuie formulate utilizând sisteme de dozare automată, iar procesele trebuie să respecte procedurile standard de operare.
                                                                        Substanțele incluse în clasele H311, H331, H317 (1B) nu trebuie să fie prezente pe produsul finit în concentrații mai mari de 1,0 % g/g.”;

                                             (iii)

                                             al treilea paragraf, care se găsește după tabelul 6, se înlocuiește cu următorul text:
                                             „În cazul în care formulele de producție includ auxiliari clasificați în clasele de pericol specificate în derogarea (v), este necesară verificarea pe baza încercării de laborator a unui produs finit sau a unui produs intermediar ori, ca alternativă, un calcul al prezenței în produsul finit a auxiliarilor clasificați proveniți din procesele de producție.”;

                                 (c)

                                 la criteriul 16(b), al patrulea paragraf se înlocuiește cu următorul text:
                                 „Evaluare și verificare: solicitantul trebuie să demonstreze conformitatea utilizând standardul EN 12619 sau alte standarde echivalente. Se acceptă, de asemenea, calcularea emisiilor de compuși organici pe baza metodei descrise în cel mai recent document de referință al Comisiei Europene privind cele mai bune tehnici disponibile în industria textilă. Mediile lunare pentru emisiile totale de compuși organici provenind din unitățile de producție trebuie furnizate pentru perioada de șase luni care precedă cererea. Dacă se realizează recuperarea și reutilizarea solvenților, trebuie furnizate date de monitorizare pentru a demonstra funcționarea acestor sisteme.”

                     3.

                     Secțiunea 4, Criterii privind adecvarea pentru utilizare, se modifică după cum urmează:

                                 (a)

                                 la criteriul 20, primul paragraf se înlocuiește cu următorul text:
                                 „Rezistența culorii la frecare umedă trebuie să fie cel puțin de nivelul 2-3. Nivelul 2 este admis pentru țesăturile denim de culoare închisă și nivelul 1 pentru toate celelalte nuanțe ale țesăturilor denim.”;

                                 (b)

                                 la criteriul 21, primul paragraf se înlocuiește cu următorul text:
                                 „Rezistența culorii la frecare uscată trebuie să fie cel puțin de nivelul 4. Nivelul 3-4 este admis pentru țesăturile denim de culoare închisă și nivelul 2-3 pentru toate celelalte nuanțe ale țesăturilor denim.”

                     4.

                     Secțiunea 5, Criterii privind responsabilitatea socială a întreprinderilor, se modifică după cum urmează:

                                 (a)

                                 primul paragraf se înlocuiește cu următorul text:
                                 „Criteriile 26 și 27 se referă la condițiile de muncă și drepturile omului la locul de muncă. Criteriul 26 se aplică etapelor de croire/asamblare/finisare din cadrul procesului de fabricare a produselor textile, iar criteriul 27 se aplică în mod specific fabricării țesăturilor denim.”;

                                 (b)

                                 la criteriul 26, al treilea paragraf se înlocuiește cu următorul text:
                                 „Evaluare și verificare: solicitantul trebuie să demonstreze verificarea conformității efectuată de părți terțe, prin intermediul unei verificări independente sau al unor probe documentare, inclusiv al vizitelor la fața locului efectuate de auditori ca parte a procesului de verificare aferent etichetei ecologice referitor la unitățile de producție care realizează croirea/asamblarea/finisarea din cadrul lanțului de aprovizionare pentru produsele care fac obiectul licenței. Verificarea se realizează în momentul depunerii cererii și ulterior în cursul perioadei de valabilitate a licenței dacă sunt introduse noi unități de producție.
                                 În țările în care Convenția OIM nr. 81/1947 privind inspecția muncii în industrie și comerț a fost ratificată, iar supravegherea OIM arată că sistemul național de inspecție a muncii este eficace și domeniul de aplicare al sistemelor de inspecție acoperă domeniile enumerate mai sus (*3), se acceptă verificarea de către inspectorul (inspectorii) de muncă numiți de către o autoritate publică.

                                    (*3)  A se vedea NORMLEX, sistemul de informații al OIM (http://www.ilo.org/dyn/normlex/en), precum și orientările ajutătoare din manualul utilizatorului.”"

                     5.

                     La criteriul 28, al doilea rând din tabelul 11, referitor la Fibrele de bumbac, se înlocuiește cu următorul text:

                                 „Fibre de bumbac

                                 Conținut de material ecologic de peste 50 %

                                 Fabricat din bumbac ecologic în proporție de xx %.
                                 Conținut 100 % bumbac nemodificat genetic

                                 Conținut de material ecologic de peste 95 %

                                 Fabricat din bumbac ecologic.
                                 Conținut 100 % bumbac nemodificat genetic

                                 Peste 70 % conținut obținut în conformitate cu principiile IPM

                                 Bumbac cultivat cu mai puține pesticide”.

                     6.

                     Apendicele 1 se modifică după cum urmează:

                                 (a)

                                 secțiunea (e) se modifică după cum urmează:

                                             (i)

                                             al doilea rând se înlocuiește cu următorul text:

                                                                     „(i)

                                                                     Apreturi biocide folosite pentru a conferi produselor finite proprietăți biocide.
                                                                     Aplicabilitate:
                                                                     Toate produsele

                                                         Produsele biocide [în sensul articolului 3 alineatul (1) litera (a) din Regulamentul (UE) nr. 528/2012 al Parlamentului European și al Consiliului (*4) nu trebuie încorporate în fibre, în țesături sau în produsul finit pentru a conferi proprietăți biocide.
                                                         Exemple des întâlnite de substanțe biocide: triclosan, nanoargint, compuși organici ai zincului, compuși organostanici, compuși de diclorfenil(ester), derivați ai benzimidazolului și izotiazolinone.

                                                         n/a

                                                         Verificare:
                                                         Declarație de neutilizare din partea solicitantului

                                             (ii)

                                             al patrulea rând se înlocuiește cu următorul text:

                                                                     „(iii)

                                                                     Tratamente de hidrofobizare, oleofobizare și protejare împotriva petelor
                                                                     Aplicabilitate:
                                                                     Atunci când se utilizează pentru conferirea funcției în cauză.

                                                         Nu trebuie utilizate tratamente pe bază de fluoruri pentru hidrofobizare, oleofobizare și protecția împotriva petelor. Acest lucru este valabil inclusiv pentru tratamentele perfluorurate și polifluorurate.
                                                         Tratamentele fără fluoruri trebuie să fie ușor biodegradabile și/sau biodegradabile în cele din urmă sau să nu fie bioacumulative în mediul acvatic, inclusiv în sedimentele acvatice. În plus, acestea trebuie să îndeplinească criteriul 25(a) privind adecvarea pentru utilizare.

                                                         n/a

                                                         Verificare:
                                                         Declarație de neutilizare însoțită de FDS pentru agenții care conferă funcția de protecție utilizați, din partea unităților care efectuează apretura.
                                                         Metodă de încercare:
                                                         n/a”;

                                 (b)

                                 secțiunea (f) se modifică după cum urmează:

                                             (i)

                                             în tabelul referitor la „agenți tensioactivi, emolienți și agenți de complexare”, primul și al doilea rând se înlocuiesc cu următorul text:

                                                         „Detergenți, agenți tensioactivi, emolienți și agenți de complexare

                                                                     (ii)

                                                                     Toți detergenții, agenții tensioactivi, emolienții pentru textile și agenții de complexare

                                                                        Aplicabilitate: Toate procesele umede

                                                         Cel puțin 95 % din greutatea totală a tuturor emolienților pentru textile, agenților de complexare, detergenților și agenților tensioactivi utilizați la fiecare sit de procesare umedă trebuie să fie:

                                                                     —

                                                                     ușor biodegradabili în condiții aerobe sau

                                                                     —

                                                                     inerent biodegradabili și/sau

                                                                     —

                                                                     eliminabili în stațiile de epurare a apelor reziduale.

                                                               Se utilizează ca referință în ceea ce privește biodegradabilitatea cea mai recentă revizuire a bazei de date a ingredientelor pentru detergenți:
                                                         http://ec.europa.eu/environment/ecolabel/documents/did_list/didlist_part_a_ro.pdf

                                                         n/a

                                                         Verificare:
                                                         Declarație din partea furnizorului de substanțe chimice, însoțită de FDS și/sau de rezultatele încercărilor OCDE sau ISO.
                                                         Metodă de încercare:
                                                         A se vedea agenții de ancolare și agenții de filare [apendicele 1 litera (a) punctele (i) și (ii)]

                                                                     (iii)

                                                                     Detergenți și agenți tensioactivi neionici și cationici

                                                                        Aplicabilitate: Toate procesele umede

                                                         Detergenții și agenții tensioactivi neionici și cationici utilizați la fiecare sit de procesare umedă și care sunt clasificați ca fiind periculoși pentru mediul acvatic în conformitate cu Regulamentul (CE) nr. 1272/2008 trebuie să fie biodegradabili în cele din urmă în condiții anaerobe
                                                         Se utilizează ca referință în ceea ce privește biodegradabilitatea baza de date a ingredientelor pentru detergenți:
                                                         http://ec.europa.eu/environment/ecolabel/documents/did_list/didlist_part_a_ro.pdf

                                                         n/a

                                                         Verificare:
                                                         Declarație din FDS și/sau declarație din partea furnizorului de substanțe chimice, însoțită de rezultatele încercărilor OCDE sau ISO
                                                         Metodă de încercare:
                                                         EN ISO 11734, ECETOC nr. 28 OCDE 311”;

                                             (ii)

                                             În tabelul referitor la „Auxiliari” primul rând se înlocuiește cu următorul text:

                                                                     „(iv)

                                                                     Auxiliari utilizați în preparate și formule.
                                                                     Aplicabilitate:
                                                                     Toate produsele.

                                                         Substanțele de mai jos nu trebuie utilizate în preparatele și formulele utilizate pentru textile și fac obiectul unor valori-limită privind prezența acestora în produsul finit:

                                                                     Nonilfenol, amestec de izomeri

                                                                     4-nonilfenol

                                                                     4-nonifenol, ramificat

                                                                     Octilfenol

                                                                     4-octilfenol

                                                                     4-terț-octilfenol

                                                         Sumă totală 25 mg/kg

                                                         Verificare:
                                                         Încercarea produsului finit
                                                         Metodă de încercare:
                                                         Extracție cu solvenți urmată de cromatografie lichidă cuplată cu spectrometrie de masă (LCMS)

                                                         Alchilfenoletoxilați (APEO) și derivații acestora:

                                                                     Octil fenol polioxietilic

                                                                     Nonil fenol polioxietilic

                                                                     P-nonilfenol polioxietilic

                                                         Verificare:
                                                         Încercarea produsului finit
                                                         Metodă de încercare:
                                                         ISO 18254”;

                                 (c)

                                 secțiunea (g) se modifică după cum urmează:

                                             (i)

                                             mențiunea de la punctul „(iii) Biocide” se înlocuiește cu următorul text:

                                                                     „(iii)

                                                                     Biocide folosite pentru a proteja textilele în timpul transportului și al depozitării.
                                                                     Aplicabilitate:
                                                                     Toate produsele

                                                         Numai produsele biocide care conțin substanțe active care sunt aprobate în conformitate cu Regulamentul (CE) nr. 528/2012 al Parlamentului European și al Consiliului (*5) pot fi utilizate. Solicitanții trebuie să consulte versiunea cea mai recentă a listei substanțelor autorizate:
                                                         https://echa.europa.eu/web/guest/information-on-chemicals/biocidal-active-substances
                                                         Următoarele substanțe sunt restricționate:

                                                                     —

                                                                     clorfenoli (sărurile și esterii acestora)

                                                                     —

                                                                     bifenili policlorurați (PCB)

                                                                     —

                                                                     compuși organostanici, inclusiv TBT, TPhT, DBT și DOT

                                                                     —

                                                                     fumarat de dimetil (DMFu)

                                                         n/a

                                                         Verificare:
                                                         Declarație de neutilizare înainte de expediere și depozitare, însoțită de FDS.

                                             (ii)

                                             mențiunea de la punctul „(iv) Metale extractibile” se înlocuiește cu următorul text:

                                                                     „(iv)

                                                                     Metale extractibile
                                                                     Aplicabilitate:
                                                                     Toate produsele pentru care se aplică valori-limită diferite în cazul sugarilor și copiilor sub 3 ani.

                                                         Următoarele valori-limită se aplică produselor destinate sugarilor și copiilor sub 3 ani:

                                                         mg/kg

                                                         Verificare:
                                                         Încercarea produsului finit
                                                         Metodă de încercare:
                                                         Extracție – EN ISO 105-E04-2013 (soluție de transpirație acidă)
                                                         Detectare – ICP-MS sau ICP-OES

                                                         Antimoniu (Sb)

                                                         30,0

                                                         Arsen (As)

                                                         0,2

                                                         Cadmiu (Cd)

                                                         0,1

                                                         Crom (Cr)

                                                                     —

                                                                     Textile vopsite cu coloranți cu complecși metalici

                                                         1,0

                                                                     —

                                                                     Toate celelalte textile

                                                         0,5

                                                         Cobalt (Co)

                                                         1,0

                                                         Cupru (Cu)

                                                         25,0

                                                         Plumb (Pb)

                                                         0,2

                                                         Nichel (Ni)

                                                                     —

                                                                     Textile vopsite cu coloranți cu complecși metalici

                                                         1,0

                                                                     —

                                                                     Toate celelalte textile

                                                         0,5

                                                         Mercur (Hg)

                                                         0,02

                                                         Următoarele valori-limită se aplică tuturor celorlalte produse, inclusiv textilelor de interior:

                                                         mg/kg

                                                         Verificare:
                                                         Încercarea produsului finit
                                                         Metodă de încercare:
                                                         Extracție – DIN EN ISO 105-E04-2013 (soluție de transpirație acidă)
                                                         Detectare – ICP-MS sau ICP-OES”.

                                                         Antimoniu (Sb)

                                                         30,0

                                                         Arsen (As)

                                                         1,0

                                                         Cadmiu (Cd)

                                                         0,1

                                                         Crom (Cr)

                                                                     —

                                                                     Textile vopsite cu coloranți cu complecși metalici

                                                         2,0

                                                                     —

                                                                     Toate celelalte textile

                                                         1,0

                                                         Cobalt (Co)

                                                                     —

                                                                     Textile vopsite cu coloranți cu complecși metalici

                                                         4,0

                                                                     —

                                                                     Toate celelalte textile

                                                         1,0

                                                         Cupru (Cu)

                                                         50,0

                                                         Plumb (Pb)

                                                         1,0

                                                         Nichel (Ni)

                                                         1,0

                                                         Mercur (Hg)

                                                         0,02

            (*4)  Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).”;

            (*5)  Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).”;


title: Decizia (PESC) 2015/1750 a Comitetului politic și de securitate din 29 septembrie 2015 privind numirea comandantului forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și de abrogare a Deciziei (PESC) 2015/607 (ATALANTA/5/2015)

text:
               1.10.2015

               RO

               Jurnalul Oficial al Uniunii Europene

               L 256/13

         DECIZIA (PESC) 2015/1750 A COMITETULUI POLITIC ȘI DE SECURITATE
   din 29 septembrie 2015
   privind numirea comandantului forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și de abrogare a Deciziei (PESC) 2015/607 (ATALANTA/5/2015)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Acțiunea comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1), în special articolul 6,
   întrucât:

               (1)

               În temeiul articolului 6 alineatul (1) din Acțiunea comună 2008/851/PESC, Consiliul a autorizat Comitetul politic și de securitate (COPS) să adopte deciziile relevante privind numirea comandantului forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (denumit în continuare „comandantul forței UE”).

               (2)

               La 15 aprilie 2015, COPS a adoptat Decizia (PESC) 2015/607 (2) de numire a căpitanului (de marină) Alfonso GÓMEZ FERNÁNDEZ DE CÓRDOBA în calitate de comandant al forței UE.

               (3)

               Comandantul operației UE a recomandat numirea contraamiralului Stefano BARBIERI în calitate de nou comandant al forței UE, ca succesor al căpitanului (de marină) Alfonso GÓMEZ FERNÁNDEZ DE CÓRDOBA.

               (4)

               Comitetul militar al UE sprijină recomandarea menționată.

               (5)

               Prin urmare, Decizia (PESC) 2015/607 ar trebui să fie abrogată.

               (6)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în domeniul apărării,

         ADOPTĂ PREZENTA DECIZIE:
   Articolul 1
   Contraamiralul Stefano BARBIERI este numit comandant al forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) începând cu 6 octombrie 2015.
   Articolul 2
   Decizia (PESC) 2015/607 se abrogă.
   Articolul 3
   Prezenta decizie intră în vigoare la 6 octombrie 2015.

      Adoptată la Bruxelles, 29 septembrie 2015.

            Pentru Comitetul politic și de securitate

            Președintele

         W. STEVENS

      (1)  JO L 301, 12.11.2008, p. 33.

      (2)  Decizia (PESC) 2015/607 a Comitetului politic și de securitate din 15 aprilie 2015 privind numirea comandantului forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și de abrogare a Deciziei (PESC) 2015/102 (Atalanta/3/2015) (JO L 100, 17.4.2015, p. 79).


title: 2012/578/UE: Decizia Parlamentului European din 10 mai 2012 privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/206

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2010
   (2012/578/UE)
   PARLAMENTUL EUROPEAN,

               —

               având în vedere conturile anuale ale Observatorului European pentru Droguri și Toxicomanie pentru exercițiul financiar 2010,

               —

               având în vedere Raportul Curții de Conturi privind conturile anuale ale Observatorului European pentru Droguri și Toxicomanie pentru exercițiul financiar 2010, însoțit de răspunsurile Observatorului (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (3), în special articolul 15,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0134/2012),

               1.

               acordă directorului Observatorului European pentru Droguri și Toxicomanie descărcarea de gestiune pentru execuția bugetului Observatorului aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Observatorului European pentru Droguri și Toxicomanie, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 156.

      (2)  JO L 248, 16.9.2002, p. 1.

      (3)  JO L 376, 27.12.2006, p. 1.

      (4)  JO L 357, 31.12.2002, p. 72.
   ANEXĂ

      RECOMANDĂRILE FORMULATE DE PARLAMENTUL EUROPEAN ÎN ANII TRECUȚI

               Observatorul European pentru Droguri și Toxicomanie

               2006

               2007

               2008

               2009

               Performanță

               Principiile bugetare ale anualității și specificității nu au fost strict respectate: s-a înregistrat un număr mare de transferuri de credite între linii bugetare și, în multe cazuri, documentația doveditoare a fost insuficient detaliată

               n.a.

               Solicită Observatorului să stabilească obiectivele SMART și indicatorii RACER, precum și să realizeze diagrama Gantt → promovarea unei abordări orientate spre rezultate

               Solicită Observatorului să introducă o diagramă Gantt ca parte a programării pentru fiecare dintre activitățile sale operaționale

               Gestiunea bugetară și financiară

               Normele privind achizițiile nu au fost strict aplicate

               Există un dezacord între Observator și Norvegia cu privire la calcularea contribuției financiare a acestei țări pentru participarea sa la activitățile observatorului. Observatorul ar trebui să încerce soluționarea acestui dezacord cât mai curând posibil, deoarece aceasta are impact asupra bugetului și asupra declarațiilor financiare ale Observatorului (estimarea realizată de Observator este cu 80 000 EUR mai mare decât cea a autorităților norvegiene)

               n.a.

                           —

                           Solicită Observatorului să elaboreze instrucțiuni și proceduri adecvate pentru analizarea potențialelor reportări și pentru a îmbunătăți programarea și monitorizarea activităților în vederea reducerii cuantumului creditelor reportate

                           —

                           Curtea de Conturi a raportat suma de 339 000 EUR ca fiind reportată din creditele pe 2009 de la titlul II – Cheltuieli administrative (26 %)

               Resursele umane

               n.a.

               n.a.

               n.a.

               Solicită Observatorului să asigure o aplicare coerentă a procedurii aprobate de evaluare a personalului

               Auditul intern

               n.a.

               n.a.

               Solicită Observatorului să dea curs la 26 dintre cele 41 de recomandări realizate de Serviciul de Audit Intern în 2006 privind controlul de calitate pentru noua clădire, precauții împotriva daunelor cauzate de inundații, un plan de asigurare a continuității activității și investițiile în echipamente; aplicarea standardelor de control intern (promovarea personalului, evaluarea personalului, gestionarea riscurilor)

                           —

                           Invită Observatorul să informeze autoritatea care acordă descărcarea de gestiune cu privire la progresele realizate în legătură cu gestionarea riscurilor și analiza anuală a riscurilor

                           —

                           Îndeamnă Observatorul să pună în aplicare fără întârziere 9 recomandări foarte importante și să informeze autoritatea care acordă descărcarea de gestiune cu privire la progresele înregistrate

          ---documentbreak---

               17.10.2012

               RO

               Jurnalul Oficial al Uniunii Europene

               L 286/207

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Observatorului European pentru Droguri și Toxicomanie pentru exercițiul financiar 2010,

               —

               având în vedere Raportul Curții de Conturi privind conturile anuale ale Observatorului European pentru Droguri și Toxicomanie pentru exercițiul financiar 2010, însoțit de răspunsurile Observatorului (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (3), în special articolul 15,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0134/2012),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2010 și cu privire la legalitatea și regularitatea operațiunilor subiacente;

               B.

               întrucât, la 10 mai 2011, Parlamentul a acordat descărcarea de gestiune directorului Observatorului European pentru Droguri și Toxicomanie pentru execuția bugetului Observatorului aferent exercițiului financiar 2009 (5) și întrucât în rezoluția sa care însoțește decizia de descărcare de gestiune, printre altele:

                           —

                           a solicitat Observatorului să elaboreze instrucțiuni și proceduri adecvate pentru analizarea potențialelor reportări și pentru a îmbunătăți programarea și monitorizarea activităților, astfel încât să reducă cuantumul creditelor reportate;

                           —

                           a solicitat Observatorului să asigure punerea în aplicare consecventă a procedurii aprobate de evaluare a personalului;

                           —

                           a îndemnat Observatorul să pună în aplicare, fără întârziere, nouă recomandări „foarte importante” ale Serviciului de Audit Intern (IAS) și să informeze autoritatea care acordă descărcarea de gestiune cu privire la progresele înregistrate;

               C.

               întrucât bugetul inițial al Observatorului pentru exercițiul financiar 2010 a fost de 15 900 323 EUR, față de 14 700 000 EUR în 2009, ceea ce reprezintă o majorare de 8,16 % față de 2009; întrucât contribuția Uniunii la bugetul Observatorului pentru exercițiul financiar 2010 s-a ridicat la 14 800 000 EUR (6), ceea ce reprezintă o majorare cu 4,59 % față de 2009,

      Gestiunea bugetară și financiară

               1.

               observă, pe baza conturilor anuale, că veniturile efective ale Observatorului pentru exercițiul financiar 2010 s-au ridicat la 16 245 886 EUR; ia act de faptul că diferența dintre veniturile efective din 2010 și veniturile înscrise în bugetul pe 2010 se datorează următorilor factori:

                           —

                           plata în 2010 a sumei de 362 000 EUR din contribuția Uniunii referitoare la veniturile bugetare pe 2008 și 2009 ale Observatorului;

                           —

                           compensarea sumei de 16 437 EUR care corespunde soldului pozitiv al contului de rezultate pentru contribuția Norvegiei din 2008 și 2009 la bugetul Observatorului;

                           —

                           suma de 1 980 EUR, care corespunde unei sumei încasate în 2010, dar neînscrise în bugetul 2010;

               2.

               ia act de faptul că contribuția Uniunii la bugetul 2010 se ridică la un total de 14 800 000 EUR, din care suma de 200 000 EUR, provenită din recuperarea excedentului, a fost adăugată la suma de 14 600 000 EUR înscrisă în buget;

               3.

               observă, pe baza conturilor anuale ale Observatorului, că nivelul de execuție a creditelor din bugetul pe 2010 se ridică la 98,82 % (– 0,03 % față de 2009) pentru creditele de angajament, la 94,85 % pentru creditele de plată față de angajamente (– 1,66 % față de 2009) și la 93,73 % pentru plăți în raport cu bugetul final (– 1,67 % față de 2009);

               4.

               în plus, observă că cifrele referitoare la execuția bugetului pentru titlurile I și II (personal și activități administrative) arată o majorare față de rata de execuție din 2009, atât în ceea ce privește angajamentele, cât și plățile, respectiv de + 0,57 % și de + 13,4 %; ia act de faptul că rata de execuție este de 99,15 % pentru creditele de angajament și de 96,64 % pentru creditele de plată, față de 98,58 % și, respectiv, 95,3 % în 2009;

               5.

               constată că rata de execuție pentru titlul III (proiecte și activități operaționale) arată o scădere a nivelului de utilizare a creditelor de plată (– 9,58 %) față de 2009 și o ușoară scădere de 1,37 % a creditelor angajate în bugetul final; remarcă, de asemenea, că rata de execuție este de 98,04 % pentru creditele de angajament și de 88,83 % pentru creditele de plată; constată că, potrivit Observatorului, această situație se datorează următorilor factori:

                           —

                           peste 70 % din punctele focale naționale au putut să solicite doar plata pentru prima rată din cofinanțarea Reitox pe 2010;

                           —

                           imposibilitatea de a executa, înainte de sfârșitul lui 2010, unele plăți legate de refinanțarea costurilor pentru reuniunile tehnice care au avut loc în ultima parte a anului;

                           —

                           un număr rezidual de plăți legate de punerea în aplicare a contractelor mici pentru studii/anchete tehnice externe nu au putut fi executate din cauza încheierii cu întârziere a operațiunilor corespunzătoare de achiziții/contractare;

                     este de părere că rata redusă de execuție pentru creditele de plată de la titlul III afectează realizarea proiectelor și activităților Observatorului și ar putea avea un impact negativ asupra rezultatelor planificate ale acestora; prin urmare, solicită Observatorului să ia măsuri imediate pentru a crește rata de execuție pentru creditele de plată în viitor și să informeze autoritatea care acordă descărcarea de gestiune cu privire la progresele realizate;

               6.

               solicită Observatorului să își consolideze gestiunea financiară; recunoaște faptul că aspectele legate de droguri ar trebui să fie reprezentate în mod adecvat în noile perspective financiare (2014-2020);

      Reportarea creditelor

               7.

               salută inițiativa Observatorului de a continua reducerea cuantumului creditelor reportate; constată, în special, pe baza raportului anual de activitate, că Observatorul a luat următoarele măsuri:

                           —

                           au avut loc cinci sesiuni de formare privind operațiunile bugetare și procedurile de achiziții publice, destinate diferiților actori financiari și operaționali ai Observatorului;

                           —

                           au fost introduse instrucțiuni și proceduri mai clare și mai bine structurate pentru analizarea și prevenirea reportării creditelor;

                           —

                           procedura de achiziții publice care vizează punerea în aplicare a programului anual de activitate/execuția bugetului a fost pe cât de mult posibil anticipată, astfel încât, ca regulă, aceste proceduri să aibă loc în primul semestru al anului;

                           —

                           a fost recrutat un membru al personalului din categoria AD pentru a consolida capacitatea Observatorului de a-și planifica și monitoriza activitățile;

                     invită Curtea de Conturi să informeze autoritatea care acordă descărcarea de gestiune despre eficacitatea acestor măsuri;

      Sistemul de contabilitate

               8.

               constată, pe baza conturilor anuale, că Observatorul a pus în aplicare o nouă structură pentru venituri creată prin ABAC cu scopul de a simplifica și de a gestiona mai bine ordinele de recuperare;

               9.

               remarcă, de asemenea, că Observatorul și-a revizuit sistemul de gestiune pe activități și a definit un sistem contabil bazat pe costuri; remarcă, în special, faptul că aplicațiile relevante ABAC și SAP CO au fost configurate în consecință, iar faza de producție ar fi trebuit să înceapă în primul trimestru al anului 2011; invită Observatorul să informeze autoritatea care acordă descărcarea de gestiune cu privire la progresele înregistrate în acest sens;

      Achiziții publice

               10.

               constată, pe baza conturilor anuale ale Observatorului, că un număr rezidual de plăți legate de execuția contractelor mici pentru studii/anchete tehnice externe nu au putut fi executate din cauza încheierii cu întârziere a operațiunilor corespunzătoare de achiziții/contractare, după cum reiese din situația privind progresul proiectelor relevante din programul de activitate al Observatorului;

      Performanță

               11.

               solicită Observatorului să ia în considerare în mod adecvat nivelul de comunicare a informațiilor atunci când își planifică activitățile; în special, îndeamnă Observatorul să se asigure că raportul anual de activitate reflectă efectiv programul anual de activitate și că planificarea resurselor pe activități (ABB) este aliniată la structura organizațională a Observatorului pentru a permite monitorizarea execuției bugetare;

               12.

               consideră că diseminarea informațiilor prin intermediul internetului este un element eficient și cu un bun raport cost-eficacitate în cadrul strategiei generale de comunicare a Observatorului și al activităților sale de informare; solicită Observatorului să propună îmbunătățiri în promovarea politicii sale de multilingvism, cu sprijinul Reitox;

               13.

               ia act de necesitatea depășirii dificultăților economice din Uniunea Europeană și solicită, prin urmare, o flexibilitate reînnoită, măsuri organizaționale inovatoare și o mai bună coordonare între instituțiile și agențiile Uniunii și autoritățile naționale;

               14.

               salută cooperarea îmbunătățită dintre Observator și Proiectul european de cercetare în școli privind alcoolul și alte droguri (ESPAD); consideră că monitorizarea consumului de alcool și de tutun și a altor forme de dependență care nu sunt legate de consumul de diferite substanțe ar trebui să fie inclusă cu titlu prioritar în viitoarea strategie a UE de luptă împotriva drogurilor;

      Evaluarea riscurilor

               15.

               constată, pe baza raportului anual de activitate, că Observatorul a aprobat o metodologie cuprinzătoare pentru identificarea și evaluarea riscurilor, care să servească drept instrument pentru îmbunătățirea gestionării riscurilor în cadrul Observatorului; invită Curtea de Conturi să informeze autoritatea care acordă descărcarea de gestiune cu privire la eficacitatea măsurilor luate de Observator; solicită și Serviciului de Audit Intern (IAS) să verifice dacă registrul central al riscurilor a fost efectiv creat, în conformitate cu recomandările și cerințele IAS prevăzute în standardele de control intern ale Observatorului;

      Auditul intern

               16.

               constată că, în 2010, IAS a auditat modul de gestionare a rezultatelor comunicării externe pentru a evalua și a furniza asigurări privind controalele interne aplicabile rezultatelor comunicării externe; remarcă în special faptul că de-a lungul anilor au fost elaborate diverse documente strategice care acoperă domeniul comunicării, dar ele nu au fost legate de programul anual de activitate pe 2010 și de programul de activitate multianual 2010-2012 și că, pe parcursul duratei de viață a documentelor de planificare, nu s-a preconizat o actualizare periodică a grupurilor-țintă, deși acest lucru era solicitat în strategia de comunicare a Observatorului;

               17.

               îndeamnă deci Observatorul să asigure legătura dintre viitoarea sa strategie de comunicare și documentele (multi)anuale de planificare și să analizeze regulat nevoile grupurilor-țintă;

               18.

               constată că Observatorul nu a dat deocamdată curs la cinci recomandări „foarte importante” din auditurile realizate de IAS privind „gestionarea subvențiilor” (realizat în 2009) și „Pregătirea pentru mutare” (2008); este preocupat de faptul că, în ceea ce privește trei recomandări „foarte importante”, punerea în aplicare este întârziată dincolo de data definită de Observator în planul său inițial de acțiune; ia act de faptul că Observatorul a raportat punerea în aplicare a încă unei recomandări înainte de sfârșitul lui 2010 și așteaptă ca IAS să realizeze o verificare subsecventă în scopul de a confirma punerea efectivă în aplicare a acestei recomandări; îndeamnă, în consecință, Observatorul să ia măsuri pentru a remedia imediat această situație și să informeze autoritatea care acordă descărcarea de gestiune cu privire la măsurile luate;

               19.

               constată, de asemenea, că Observatorul a respins recomandarea privind respectarea acordului de grant; prin urmare, îndeamnă Observatorul să își explice decizia în fața autorității care acordă descărcarea de gestiune;

               20.

               atrage atenția asupra recomandărilor sale formulate în rapoartele precedente referitoare la descărcarea de gestiune, așa cum sunt prezentate în anexa la prezenta rezoluție;

               21.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (7) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 156.

      (2)  JO L 248, 16.9.2002, p. 1.

      (3)  JO L 376, 27.12.2006, p. 1.

      (4)  JO L 357, 31.12.2002, p. 72.

      (5)  JO L 250, 27.9.2011, p. 167.

      (6)  JO L 64, 12.3.2010, p. 1056-1057.

      (7)  Texte adoptate, P7_TA(2012) 164 (a se vedea pagina 388 din prezentul Jurnal Oficial).


title: 2008/571/CE: Decizia Consiliului din 8 iulie 2008 de modificare a Deciziei 98/481/CE de aprobare a auditorilor externi ai Băncii Centrale Europene

text:
               11.7.2008

               RO

               Jurnalul Oficial al Uniunii Europene

               L 183/34

      DECIZIA CONSILIULUI

   din 8 iulie 2008
   de modificare a Deciziei 98/481/CE de aprobare a auditorilor externi ai Băncii Centrale Europene
   (2008/571/CE)
   CONSILIUL UNIUNII EUROPENE,
   având în vedere Protocolul privind Statutul Sistemului European al Băncilor Centrale și al Băncii Centrale Europene, anexat la Tratatul de instituire a Comunității Europene, în special articolul 27.1,
   având în vedere Recomandarea BCE/2008/2 a Băncii Centrale Europene din 30 aprilie 2008 adresată Consiliului Uniunii Europene cu privire la desemnarea auditorilor externi ai Băncii Centrale Europene (1),
   întrucât:

               (1)

               Conturile Băncii Centrale Europene (BCE) și ale băncilor centrale naționale ale Eurosistemului sunt supuse auditării de către auditori externi independenți, desemnați la recomandarea Consiliului guvernatorilor BCE și aprobați de Consiliul Uniunii Europene.

               (2)

               Mandatele firmelor Coopers and Lybrand (1998-2003) și KPMG Deutsche Treuhand-Gesellschaft AG Wirtschaftsprüfungsgesellschaft (2003-2007) s-au încheiat după efectuarea auditului corespunzător exercițiului financiar 2007. Ca urmare, este necesară desemnarea unor auditori externi începând cu exercițiul financiar 2008.

               (3)

               Consiliul guvernatorilor BCE a recomandat PricewaterhouseCoopers Aktiengesellschaft Wirtschaftsprüfungsgesellschaft ca auditori externi ai BCE pentru exercițiile financiare 2008-2012,

         DECIDE:
   Articolul 1
   Articolul 1 din Decizia 98/481/CE a Consiliului (2) se înlocuiește cu următorul text:

      „Articolul 1
      PricewaterhouseCoopers Aktiengesellschaft Wirtschaftsprüfungsgesellschaft se aprobă în calitate de auditori externi ai BCE pentru exercițiile financiare 2008-2012.”

   Articolul 2
   Prezenta decizie se notifică Băncii Centrale Europene.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 8 iulie 2008.

            Pentru Consiliu

            Președintele

         C. LAGARDE

      (1)  JO C 114, 9.5.2008, p. 1.

      (2)  JO L 216, 4.8.1998, p. 7.